Onecoin-logo Sofia, Bulgaria.
**OneCoin** on dubailaisen *OneCoin Ltd*- sekä belizeläisen *OneLife Network Ltd* -nimisten offshore-yritysten alla toimiva, Bulgariasta johdettu kryptovaluuttaa esittävä pyramidihuijaus. Lähes 25 000 suomalaista on ollut osallisena OneCoin-pyramidihuijauksessa ja sijoittanut siihen jopa 40 miljoonaa euroa.

OneCoiniin on sijoittanut rahojaan yli kolme miljoonaa ihmistä eri puolilla maailmaa. Rahaa on sijoitettu maailmanlaajuisesti vähintään 3,4 miljardia, mutta mahdollisesti jopa 15 miljardia euroa.

OneCoinin kahden ensimmäisen toimintavuoden aikana lähes 25 000 suomalaista sijoitti rahojaan OneCoiniin. Vuoteen 2016 mennessä suomalaisten sijoittama rahasumma oli noin 40 miljoonaa euroa.

Marraskuussa 2019 OneCoin jatkoi edelleen toimintaansa Afrikan ja Aasian maissa. Yhtiön on kerrottu toimivan edelleen vuonna 2022 ja houkuttelevan lisää sijoittajia Latinalaisessa Amerikassa, Aasiassa ja Romaniassa.

Toiminta
--------

OneCoin Ltd -yhtiön perustaja on bulgarialainen Ruža Ignatova, (s. 30. toukokuuta 1980). Ignatova on ollut kateissa lokakuusta 2017 lähtien. Hän katosi mukanaan ainakin 500 miljoonan dollarin varat. Ignatova on yksi FBI:n ja Europolin kymmenestä etsityimmistä henkilöistä. Häntä koskevista tiedoista on luvattu 100 000 dollarin palkkio. 

Iganatovan kadottua OneCoinia alkoi johtaa hänen veljensä Konstantin Ignatov. Konstantin Ignatov pidätettiin maaliskuussa 2019. Marraskuussa 2019 Konstantin Ignatov myönsi OneCoinin olleen huijaus.

Yhtiön mukaan heidän liiketoimintansa on koulutuspakettien myyntiä ja jakelua. Koulutus on e-kirja ja videomateriaalimuotoista. OneCoinin myymät koulutusmateriaalit ovat Petteri Järvisen mukaan pitkälti muista kirjoista kopioituja. Koulutuspaketin ostaja saa optioita kryptovaluutan louhimiseen, ja optioiden määrä riippuu ostetun paketin hinnasta. Jäsenet voivat saada palkkioita suosittelemalla toimintaa muille. Verkostomarkkinoinnin tapaan palkkio on 10 prosenttia. Kalleimmat paketit maksavat jopa 25 000 euroa.

OneCoinia markkinoidaan kryptovaluuttana ja bitcoinin kilpailijana, ja sen markkinointi perustuu suuriin tuotto-odotuksiin, jotka ovat kuitenkin vain arvauksia.

Viranomaisten toimia
--------------------

Bulgarian Sofiassa paikalliset viranomaiset järjestivät 19. tammikuuta 2018 OneCoinin toimiston ratsian. Apuna ratsiassa oli myös Saksan viranomaisia sekä Europol. OneCoinin toimiston lisäksi poliisi ratsasi useita OneCoiniin kytköksissä olevia yrityksiä. OneCoinin palvelimet ja muuta materiaalia takavarikoitiin sekä ainakin 50 ihmistä kuulusteltiin asian osalta. Pyyntö ratsialle tuli Saksan viranomaisilta, jossa OneCoin on ollut liiketoimintakiellossa jo 27. huhtikuuta 2017 lähtien.

Belizen kansainvälinen finanssivalvonta (IFSC) julkaisi 29. toukokuuta 2017 varoituksen *OneLife Network Ltd* -yhtiöstä kertoen, että se on toiminut laittomasti ilman asianmukaisia finanssialan lisenssejä ja sen kaikki laiton liiketoiminta on keskeytettävä. Helmikuussa 2017 Saksan finanssivalvonta, BaFin, käynnisti tutkinnan OneCoinista. Huhtikuussa 2017 he jäädyttivät 29 miljoonan euron varat, jotka olivat sijoitettu OneCoiniin liittyviin yrityksiin. 27. huhtikuuta 2017 BaFin kielsi OneCoin-kryptovaluutan käyttämisen ja asetti yritykset OneCoin Ltd, OneLife Network Ltd ja One Network Services Ltd liiketoimintakieltoon Saksassa.

23. huhtikuuta 18 OneCoin-rekrytilaisuuden järjestäjää pidätettiin Intiassa osallisuudesta laittomaan pyramidipeliin. OneCoinin kauppaaminen ja promootiotoiminnat ovat asetettu pannaan myös muun muassa Italiassa. 30. syyskuuta 2015 Bulgarian pankkivalvontaviranomainen FSC (Financial Supervision Commission) varoitti uusien kryptovaluuttojen potentiaalisesta riskistä käyttäen OneCoinia esimerkkinä.

Suomen keskusrikospoliisi aloitti yhtiön toiminnan tutkimisen vuonna 2015. Suomessa OneCoin on aiheuttanut viisi törkeän petoksen ja kaksi petoksen esitutkintaa poliisille 2022 mennessä. Ne eivät olleet vielä 2022 kesällä edenneet syyteharkintaan. Perusmuotoiset petokset ehtivät vanheta, ennen kuin viranomaiset ehtivät nostaa syytteen. Törkeän petoksen epäilyt eivät olleet vielä 2022 vanhentuneet. Poliisi on kuitenkin keskeyttänyt niiden tutkinnan. Verottajalle ilmoittamattajätetyistä OneCoin-provisiosta on nostettu 12 esitutkintaa veropetoksesta, joista osa on johtanut syytteisiin.

Suomessa muun muassa tietokirjailija Petteri Järvinen on arvioinut yhtiön olevan pyramidihuijaus.

OneCoin Suomessa
----------------

OneCoinin toiminnassa on näkyvästi ollut mukana suomalaisia, muun muassa sitä eri maissa markkinoiva Kari Wahlroos sekä Suomen maajohtajan tittelillä edustava Tommi Vuorinen. Wahlroos on tienannut OneCoinia markkinoimalla useita miljoonia euroja vuodessa. Vuoden 2016 alkupuolella OneCoin sanoi toiminnassaan olevan mukana yli 17 000 suomalaista.

Vuoden 2015 keväällä poliisihallituksen alainen arpajaishallinto teki OneCoinista tutkintapyynnön keskusrikospoliisille, koska se epäili sitä pyramidihuijaukseksi, eli sen toiminta perustuu myöhemmin mukaan liittyvien suorittamiin maksuihin, eikä niinkään toiminnan tuottoon. Poliisihallitus kertoo monen kansalaisen olleen yhteydessä poliisiin OneCoinin takia. Keskusrikospoliisi teki syksyllä 2015 päätöksen, että OneCoinin toiminnasta Suomessa ei ole edellytyksiä aloittaa esitutkintaa.

Keskusrikospoliisi kehotti tiedotteessaan erityiseen varovaisuuteen tämänkaltaisten palveluiden hankinnassa. Poliisin mukaan yhtiön pankkitilille on Suomesta maksettu huomattavia summia koulutuspaketeista. Keskusrikospoliisin käsityksen mukaan lupaukset ylisuurista tuotto-odotuksista eivät ole realistisia.

Pohjanmaan poliisilaitos aloitti kesällä 2017 rikostutkinnan Onecoiniin liittyvien talousrikosten osalta. Taustalla on useita rikosilmoituksia, joita on tehty vuonna 2017. Verovirasto on yksi rikosilmoitusten tekijöistä. 

Neljää suomalaista epäillään veropetoksista ja yhtä heistä myös rahanpesusta.

Tietokirjailija Petteri Järvinen julkaisi aiheesta vuonna 2020 kirjan *OneCoin – suuri bittirahahuijaus*. Hänen mukaansa kyseessä on uhrimäärältään mahdollisesti Suomen kaikkien aikojen suurin huijaus, jonka uhreja on arviolta jopa 30 000. Järvinen luonnehtii Kari Wahlroosia ja Tommi Vuorista karismaattisiksi ja manipulointikykyisiksi puhujiksi.

Markkinoinnissa käytettyjä lupauksia
------------------------------------

### Kauppapaikat: 30 %

OneCoin ilmoitti uutissivustollaan 12. lokakuuta 2015, että "OneCoin-kauppapaikat aukeavat, kun 30 prosenttia OneCoineista on louhittu". Tällöin OneCoineista oli louhittu 16 prosenttia. Saman julkisti maajohtajan tittelillä edustava Tommi Vuorinen, joka myös lupasi, että "kesään 2016 mennessä kauppoja on vähintään 50 000." 1. helmikuuta 2016 ilmoitettiin, että "OneCoin-kolikoita on nyt louhittuna... noin 25 prosenttia." 30 prosentin raja alkuperäisestä 2,1 miljardista kolikosta eli 630 000 000 täyttyi 18. huhtikuuta 2016.

### Vapaasti vaihdettavaksi: 50 %

Lupauksen mukaan kun puolet eli 50 prosenttia OneCoineista on louhittu, avataan OneCoin-pörssi kaikkien halukkaiden käyttöön. Samalla avataan mahdollisuus myydä tuotteita verkostossa käyttäen OneCoineja maksuvälineenä. Määrän oli laskettu täyttyvän noin alkuvuodesta 2017.

### Lähdekoodi: 80 %

Yhtiö on luvannut vapauttaa louhinnan lähdekoodin julkiseksi, kun 80 prosenttia 2,1 miljardista OneCoinista on louhittu, minkä kerrottiin olevan lopullinen määrä noin vuonna 2017 tai 2018. 

OneCoin-kolikoiden määrä nostettiin kuitenkin 57,1-kertaiseksi – 120 miljardiin kolikkoon – toukokuussa 2016, alkaen 1. lokakuuta 2016, jolloin uuden lohkoketjun louhinnan on määrä alkaa.

### Maksukortit

OneCoin Mastercard -kortti lanseerattiin Macaossa 27. syyskuuta 2015. Kortin luvattiin tulevan maailmanlaajuiseen käyttöön vuonna 2016, jolloin OneCoineja olisi voinut käyttää "vaikka lähikaupassa". OneCoiniin liittyneet saattoivat saada 100 euroa maksaneen OneCoin Mastercard -debitkortin, joka osoittautui prepaid-kortiksi, johon kelpasivat vain eurot. Maaliskuussa 2016 OneCoin ilmoitti, ettei uusia kortteja enää myönnetä, ja peruutti vanhojen korttien kelpoisuuden maksuvälineenä.

OneCoin ilmoitti 10. toukokuuta 2016 lanseeraavansa kiinalaisen UnionPay-maksukortin. UnionPayn lehdistötiedotteen mukaan heillä ei ole mitään tekemistä OneCoinin niin sanotun kryptovaluutan kanssa.

Kolikoiden omistus
------------------

Bitcoinissa ja muissa laillisissa kryptovaluutoissa kolikoiden varallisuutta hallinnoi niiden omistaja. 

OneCoinin "kolikkojen" väitetään olevan matemaattiseen algoritmiin sidottua kryptovaluuttaa, joita OneCoin hallitsee ja jotka voidaan takavarikoida niiden omistajalta mikäli omistaja levittää valheellista tietoa yhtiöstä. Useat sijoittajat ovat saaneet huomata tämän, kun heidän tilinsä on jäädytetty ilman varoitusta.

Tilin haltija voi tulouttaa korkeintaan 1,5 prosenttia kolikoistaan päivässä fiat-rahaksi. Siirron käsittelymaksu oli aluksi 15 euroa, mutta tuplaantui kolmeenkymmeneen euroon heinä-elokuun vaihteessa 2016.

Kolikoiden haltijat voivat halutessaan laittaa niitä *Coinsafe*-tilille vuodeksi tai kahdeksi, jolloin niille saa 10–12 prosentin koron, joka maksetaan OneCoineina.

Lähteet
-------

1. ↑  [direktesalgsforbundet.no "Vil ikke være politi"] *25.3.2016*.
2. 1 2 3 4  Kymmenettuhannet suomalaiset sijoittivat jättimäiseen pyramidihuijaukseen – rikos on niin ovela, ettei poliisi tiedä, miten sitä voisi tutkia *Yle Uutiset*.  24.7.2022. Viitattu 24.7.2022.
3. 1 2 3 4 5 6 7 8  Ylen saamat dokumentit: Suomalaiset sijoittivat vähintään 40 miljoonaa euroa huijaukseksi paljastuneeseen OneCoin-virtuaalivaluuttaan *Yle Uutiset*. Viitattu 24.2.2020.
4. 1 2 3  OneCoin's Missing ‘Crypto Queen’ Is Now One of Europe's Most-Wanted Fugitives *www.vice.com*. Viitattu 1.7.2022. (englanniksi)
5. 1 2 3  Viljakainen, Miika: Ettäkö 5000 eurolla 2 vuodessa 480 000 euroa? Krp selvittää OneCoin-yhtiön kauppaamaa äkkirikastumista *Ilta-Sanomat (is.fi)*.  25.5.2015. Sanoma Media Finland.  Arkistoitu 23.11.2022. Viitattu 23.11.2022.
6. 1 2  Missing Cryptoqueen: FBI adds Ruja Ignatova to top ten most wanted *BBC News*.  1.7.2022. Viitattu 1.7.2022. (englanniksi)
7. ↑  Huijaukset | Onecoin-kryptovaluutan perustaja Ruja Ignatova lisättiin FBI:n etsityimpien henkilöiden listalle – syytetään huijanneen miljardeja pyramidipelissä *Helsingin Sanomat*.  1.7.2022. Viitattu 1.7.2022.
8. ↑  Havaintoja digimaailmasta: OneCoin-koulutusmateriaali kopioitu kirjoista  14.12.2015. Petteri Järvinen.
9. 1 2 3  "Haluatko tehdä miljoonan kuukaudessa?" – Uusi virtuaalivaluutta muistuttaa pyramidihuijausta *Yle Uutiset*.  13.3.2016. Viitattu 27.12.2016. [vanhentunut linkki]
10. ↑  Poliisi iski virtuaalivaluutta Onecoinin tiloihin Bulgariassa – Jopa 20 000 suomalaista sijoittajina *(2018-01-22)*. YLE.
11. ↑  Criminal Organization Busted for Money Laundering Using OneCoin Cryptocurrency *(2018-01-19)*. Bulgarian New Agency.
12. ↑  Bulgarian special prosecutors join in anti-money laundering operation against OneCoin *(2018-01-19)*. The Sofia Globe.
13. 1 2  [bafin.de "IMS International Marketing Services GmbH: account freezing and winding-down of unauthorised money remittance business".] *(2017-04-10)*.
14. ↑  Arkistoitu kopioOne Life Network Limited  29.5.2017. IFSC.  Arkistoitu 8.9.2017. Viitattu 30.5.2017.
15. ↑  Onecoin Ltd (Dubai), OneLife Network Ltd (Belize) und One Network Services Ltd (Sofia/Bulgaria): BaFin issues cease and desist orders holding the companies to stop own funds trading in "OneCoins" in Germany *2017-04-27*. BaFin.
16. ↑  18 held for organising Ponzi scheme seminar *2017-04-25*. The Hindu.
17. ↑  Raid on OneCoin, brings out lakhs of coins *2017-04-25*. The Afternoon.
18. ↑  [agcm.it Vendite piramidali: sospesa in via cautelare la promozione della criptomoneta OneCoin"] *2016-12-30.*.
19. ↑  СЪОБЩЕНИЕ – OneCoin FSC.  Arkistoitu 23.11.2015. Viitattu 11.7.2016. (bulgariaksi)
20. ↑  Viljakainen, Miika: Keskusrikospoliisi tutki puoli vuotta OneCoin-virtuaalivaluuttaa – syyttäjä jätti sikseen *Ilta-Sanomat (is.fi)*.  31.10.2015. Sanoma Media Finland.  Arkistoitu 23.11.2022. Viitattu 23.11.2022.
21. 1 2  Iltalehti: Suomalaiset panneet omaisuuksia huijaukseksi epäiltyyn OneCoiniin - yksi jäsen laittoi 30 000 euroa lainarahaa likoon *Iltalehti*.  12.3.2016.
22. ↑  "Pyramidipelin piirteitä" – Arpajaishallinnolta KRP:lle tutkintapyyntö Onecoinista *Digitoday*.  30.4.2015.
23. ↑  Saarinen, Juhani: Epäilyttävän virtuaali­valuutan Onecoinin laillisuus keskusrikospoliisin selvitettäväksi (Maksullinen artikkeli.) *Helsingin Sanomat*.  24.4.2015.
24. ↑  Poliisi: KRP ON SELVITTÄNYT ONECOIN-VIRTUAALIRAHAA *poliisi.fi*.  2015-11-4.
25. ↑  Vänskä, Olli: Ensimmäinen Suomessa – VB: Poliisi aloitti Pohjanmaalla onecoin-rikostutkinnan *Tivi*.  23.8.2017. Viitattu 23.8.2017.
26. ↑  Pikkarainen, Aleksanteri: Kirja: Suomalaisilta huijattiin miljoonia Onecoinissa  26.2.2020. Iltalehti.
27. 1 2  OneCoinin maajohtaja Tommi Vuorisen mediatiedote 13.10.2015 Archive.org.
28. ↑  OneCoin uutiset: päiväyskohta 12.10.2015 (Arkistoitu – Internet Archive) Viitattu 9.7.2016
29. ↑  OneCoin uutiset: päiväyskohta 1.2.2016 (Arkistoitu – Internet Archive) Viitattu 9.7.2016
30. ↑  Onecoin 30 prosenttia kolikoista.
31. ↑  OneCoin uutiset: Missä voin käyttää Onecoineja? (Arkistoitu – Internet Archive)
32. ↑  Onecoinuutiset: Mikä on kryptovaluutta? (Arkistoitu – Internet Archive) Viitattu 10.7.2016
33. ↑  OneCoin Finland: Kysymyksiä ja vastauksia
34. ↑  New development OneCoin OneLife Network (Arkistoitu – Internet Archive)
35. ↑  DR. RUJA in COINRUSH ONECOIN GLOBAL EVENT IN LONDON (June 11, 2016). Youtube
36. ↑  OneCoin=uusi maksuvaluutta archive.org.
37. ↑  Onecoinuutiset: Missä voin käyttää Onecoineja? (Arkistoitu – Internet Archive) Viitattu 10.7.2016
38. ↑  Mastercard denounce OneCoin. 23.6.2016. Viitattu 10.7.2016.
39. ↑  Onecoin to issue unionpay cards. 10.5.2016 Archive.is.
40. ↑  UnionPay Statement. (Arkistoitu – Internet Archive) Unionpayintl 2016-06-28. Viitattu 13.8.2016.
41. ↑  OneCoin steals "thousands of dollars" from another affiliate. 22.7.2016. Viitattu 25.7.2016.
42. ↑  Onecoin infobase. (Arkistoitu – Internet Archive)
43. ↑  CoinSafe: OneCoin’s latest ploy to trap invested funds.

Kirjallisuutta
--------------

* Järvinen, Petteri: *OneCoin: Suuri bittirahahuijaus*. Jyväskylä: Docendo, 2020. ISBN 978-952-291-744-7.

Aiheesta muualla
----------------

* OneCoin-sivusto. (Arkistoitu – Internet Archive)
* OneCoinin maajohtaja aivan hiilenä pyramidihuijausväitteistä – "Paviaanit hiljaa" (video). RadioRock. 15.6.2015.
* Järvinen, Petteri: Havaintoja digimaailmasta: OneCoin – verkostohuijaus kryptovaluutalla.
* Behind MLM. (englanniksi)
* The Missing Cryptoqueen BBC:n podcast-sarja aiheesta